POROČILO KOMISIJE EVROPSKEMU PARLAMENTU IN SVETU

o izvajanju Uredbe (ES) št. 428/2009 o vzpostavitvi režima Skupnosti za nadzor izvoza, prenosa, posredovanja in tranzita blaga z dvojno rabo

1. Uvod

Člen 23(3) Uredbe (ES) št. 428/2009 (v nadaljnjem besedilu: Uredba) zahteva, da Evropska komisija predloži Evropskemu parlamentu letno poročilo o dejavnostih, preverjanjih in posvetovanjih usklajevalne skupine za blago z dvojno rabo. Poleg tega je v sporočilu Komisije (COM(2014) 244) priznano, da je objava poročil in neobčutljivih informacij o nadzoru lahko ključni ukrep za povečanje preglednosti ter izboljšanje skladnosti gospodarskih subjektov in njihovih zmogljivosti za izvajanje nadzora. To poročilo, ki ga je pripravila Komisija s prispevki držav članic v usklajevalni skupini za blago z dvojno rabo , zagotavlja informacije o izvajanju Uredbe v letu 2017, vključuje pa tudi zbirne podatke o nadzoru izvoza za leto 2016.

2. Razvoj politike in regulativni okvir

2.1. Pregled politike nadzora izvoza

Po sprejetju predloga Komisije o posodobitvi nadzora izvoza EU z dne 28. septembra 2016 se je leta 2017 začel zakonodajni postopek, ko sta Evropski parlament in Svet predlog preučila. V odboru Evropskega parlamenta za mednarodno trgovino (v nadaljnjem besedilu: INTA) je 28. februarja 2017 potekala prva izmenjava mnenj o tej temi, čemur sta sledila javno posvetovanje 21. marca 2017 in tehnično poročilo z dne 4. maja 2017. Odbor INTA je 21. novembra 2017 sprejel poročilo o zakonodajnem predlogu, vključno s predlogi 101 sprememb, ki kažejo na široko podporo Parlamenta bolj usklajenemu in učinkovitemu nadzoru, prilagajajo sistem EU za nadzor izvoza novim grožnjam, povezanim z blagom za kibernetski nadzor, ter upoštevajo človekove pravice kot dela splošnega prizadevanja za odgovornejšo trgovino, ki temelji na vrednotah ter na načelu „Evropa, ki varuje“ .

Komisija je v letu 2017 izvedla vrsto ciljno usmerjenih posvetovanj in navezala stike s ključnimi zainteresiranimi stranmi iz industrije in civilne družbe. Zlasti je bil dne 19. decembra 2017 skupaj z estonskim predsedovanjem Svetu EU organiziran tudi forum o nadzoru izvoza za izmenjavo stališč z industrijo in zainteresiranimi stranmi civilne družbe .

2.2. Spremembe Uredbe (ES) št. 428/2009

Uredba je bila v obdobju poročanja spremenjena enkrat. Z Delegirano uredbo Komisije (EU) 2017/2268 z dne 26. septembra 2017 je bil posodobljen kontrolni seznam EU iz Priloge I k Uredbi in so bile vključene spremembe, dogovorjene v okviru večstranskih režimov za nadzor izvoza iz leta 2016.

Kontrolni seznam EU za leto 2017 tako vključuje približno 170 sprememb, ki izhajajo večinoma iz wassenaarskega sporazuma (v nadaljnjem besedilu WA) in režima kontrole raketne tehnologije (v nadaljnjem besedilu: MTCR). Spremembe WA zadevajo zlasti precejšnje prestrukturiranje dela 2 skupine 5 „Informacijska varnost“ v bolj pozitiven seznam strateško pomembnih postavk iz točke 5A002(a) ter spremembo nadzora tehnologije za laserje. Spremembe MTCR zadevajo zlasti spremembe nadzora za keramiko, obdelano pri ultravisoki temperaturi, in stroje za potisno oblikovanje, uvedbo nadzora za sisteme raketnega pogona na gorivo v gelu in rezervoarje za goriva v gelu ter za aerotermodinamične naprave za testiranje. Druge spremembe zadevajo na primer uvedbo dveh podnadzorov za plazemske razpršilke in elektronske topove ter odpravo nadzora za virus denge. Objavljeno je bilo „sporočilo o celovitih spremembah“ kot smernica, ki vsebuje pregled vseh tehničnih sprememb kontrolnega seznama blaga z dvojno rabo EU za leto 2017 . Prilogi II in IV k Uredbi sta bili tudi posodobljeni v skladu s spremembami Priloge I. Posodobljen in prečiščen kontrolni seznam EU je začel veljati 16. decembra 2017, s čimer je EU lahko izpolnila svoje mednarodne zaveze v zvezi z nadzorom izvoza, izvozniki EU pa so prejeli pomoč, kadar so bili nadzorni parametri omiljeni.

2.3. Nacionalni izvedbeni predpisi

Uredba je v celoti zavezujoča in se neposredno uporablja v vseh državah članicah, vendar predvideva, da države članice sprejmejo nekatere ukrepe za izvajanje specifičnih določb in da se informacije o teh ukrepih objavijo v Uradnem listu Evropske unije. Države članice v letu 2017 niso uvedle nobenih novih ukrepov, zato je informativno obvestilo z dne 20. avgusta 2016 ostalo v veljavi tudi v letu 2017. Vsebuje pregled ukrepov držav članic, vključno z med drugim razširitvijo nadzora nad posredovanjem in tranzitom, razširitvijo nadzora na blago, ki ni navedeno na seznamu, in sicer zaradi javne varnosti in spoštovanja človekovih pravic, uvedbo splošnih nacionalnih izvoznih dovoljenj, izvajanjem nadzora prenosa znotraj EU za blago, ki ni navedeno na seznamu, kot tudi informacij o pristojnih organih.

3. Dejavnosti usklajevalne skupine za blago z dvojno rabo